作者:盧仝
標題:寄男抱孫
內容:別來三得書，書道違離久。書處甚粗殺，且喜見汝手。殷十七又報，汝文頗新有。別來才經年，囊盎未合鬥。當是汝母賢，日夕加訓誘。尚書當畢功，禮記速須剖。嘍羅兒讀書，何異摧枯朽。尋義低作聲，便可養年壽。莫學村學生，粗氣強叫吼。下學偷功夫，新宅鋤蔾莠。乘涼勸奴婢，園裡耨蔥韭。遠籬編榆棘，近眼栽桃柳。引水灌竹中，蒲池種蓮藕。撈漉蛙蟆腳，莫遣生科鬥。竹林吾最惜，新筍好看守。萬籜苞龍兒，攢迸溢林藪。吾眼恨不見，心腸痛如搊。宅錢都未還，債利日日厚。籜龍正稱冤，莫殺入汝口。丁寧囑託汝，汝活籜龍不。殷十七老儒，是汝父師友。傳讀有疑誤，輒告諮問取。兩手莫破拳，一吻莫飲酒。莫學捕鳩鴿，莫學打雞狗。小時無大傷，習性防已後。頑發苦惱人，汝母必不受。任汝惱弟妹，任汝惱姨舅。姨舅非吾親，弟妹多老醜。莫惱添丁郎，淚子作面垢。莫引添丁郎，赫赤日裡走。添丁郎小小，別吾來久久。脯脯不得吃，兄兄莫撚搜。他日吾歸來，家人若彈糾。一百放一下，打汝九十九。